A luz ye una radiación electromagnetica con diferents longarias d'onda. Asinas, quan os elementos u os suyos compuestos se fan calentar en una flama u arco electrico, emeten enerchía en forma de luz. Si s'analiza ista luz, con aduya d'un espectroscopio, se troba un espectro discontino. Un espectroscopio u espectrometro ye un instrumento que se fa servir ta deseparar as components d'a luz que tienen diferents longarias d'onda. O espectro ye composau d'una serie de linias que se clama espectro de linias.  A iste espectro de linias se le diz espectro atomico porque tien o suyo orichen en o elemento y ye caracteristico d'o mesmo. O feito que o espectro d'os atomos d'un elemento siga un espectro de linias indica que un atomo nomás puet radiar bellas cantidatz determinadas d'enerchía. Isto mena t'a conclusión que os electrons no pueden tener qualsiquier cantidat d'enerchía si que nomás ciertas cantidatz d'enerchía.